**SOL·LICITUD D’ACREDITACIONS**

**MITJANS DIGITALS I PÀGINES WEB NACIONALS**

Els propers dies 21, 22 i 23 de juny es disputarà el FORMULA 1 ARAMCO GRAN PREMIO DE ESPAÑA 2024 al Circuit de Barcelona-Catalunya. L’Àrea de Comunicació del Circuit de Barcelona-Catalunya, sota l’aprovació de la FIA, gestiona les acreditacions dels **mitjans digitals nacionals**.

Les acreditacions pels mitjans electrònics i les pàgines web són concedides a les editorials o agències de notícies que només existeixen en suport web. Les acreditacions de premsa no han de ser utilitzades amb cap altre fi que no sigui el periodístic (prohibit un ús comercial i/o relacions públiques). El número de pàgines web que es poden acreditar és limitat i la disponibilitat dependrà de la capacitat de la sala de premsa de cada circuit. Segons marca la FIA, una sol·licitud podrà ser denegada malgrat complir els requisits un cop estiguin les places ja assignades. ***S’acreditarà un màxim d’un redactor per mitjà.*** *Les pàgines web associades a un mitjà escrit o a qualsevol altre mitjà que ja hagi sol·licitat una acreditació i se li hagi concedit no podrà sol·licitar una acreditació com a mitjà electrònic.*

**CRITERIS A COMPLIR PELS MITJANS DIGITALS**

Totes les sol·licituds dels mitjans digitals hauran de complir els següents requisits per ser acreditats:

* El mitjà ha de ser una pàgina web professional, dedicada a informar sobre el Mundial de F1®, o bé una pàgina web professional dedicada a notícies en general o sobre esport però amb una secció dedicada a la F1®. En qualsevol dels casos, tota la cobertura que es faci del Mundial haurà d’estar disponible al públic de manera gratuïta.
* La pàgina web ha de tenir una clara secció de contacte amb un enllaç des de la pàgina principal de la web que haurà d’incloure la direcció postal completa, el número de telèfon i la direcció d’e-mail de contacte. També haurà de mencionar el nom de tots els periodistes que treballen al mitjà, ja sigui en els articles o en algun altre lloc de la pàgina web. Tant les fotografies com els articles que apareguin a la web hauran d’estar degudament signades o bé les fonts hauran de ser citades.
* La pàgina web haurà de tenir per escrit una política de privacitat adequada, una política de drets per respondre i/o reclamar i complir amb totes les lleis, reglaments, directrius i bones pràctiques relacionades amb l’exercici d’una pàgina web.
* El sol·licitant s’ha de comprometre a respectar els drets de la propietat intel·lectual de la FIA, el Grup Formula One i de terceres parts. **Això inclou l’estricte prohibició de gravar imatges en moviment, sons, utilitzar marques comercials, títols o logotips, o la transmissió de determinats resultats tal i com estableix el contracte d’acreditacions. Si es detecta el portador d’un passi gravant imatges en moviment durant al Gran Premi l’acreditació li serà retirada i el periodista no serà acreditat per cap altra prova del campionat.**

**Els sol·licitants hauran d’enviar a l’Àrea de Comunicació del Circuit la següent documentació per tal de gestionar les acreditacions:**

* La ***carta formal*** sol·licitant l’acreditació escrita sobre paper oficial del mitjà. Aquesta carta haurà de ser signada per l’editor o el responsable de l’equip editor i haurà d’incloure el nom del redactor que cobrirà el Gran Premi. Aquest redactor ha de ser un **periodista professional** que treballi a temps complet pel mitjà electrònic i que escrigui principal i generalment sobre el Mundial de F1®. La carta haurà d’incloure la confirmació per escrit de que la persona acreditada només es vol acreditar pel mitjà web i que no cobrirà el Gran Premi per cap altre mitjà, incloent televisions o ràdios. Recordem que la FIA no acreditarà a les pàgines web que estiguin associades a un mitjà escrit , i qualsevol altre mitjà que ja hagi sol·licitat una acreditació i se li hagi concedit no podrà sol·licitar una acreditació com a mitjà digital o website.
* El sol·licitant haurà de presentar *mostres satisfactòries de la publicació en la seva pàgina web de la cobertura del seguiment de la F1® en les anteriors 3 temporades*, juntament amb les dates de la publicació en les que hi figuri el nom del redactor. **Els blogs, xarxes socials o podcasts no seran acceptats.**
* La pàgina web haurà de *presentar les seves dades de trànsit auditades dels darrers 3 anys*  (indicades com direccions IP úniques per any) juntament amb una distribució geogràfica dels usuaris de la pàgina web i, si la pàgina no està dedicada exclusivament a la F1®, de la secció de F1® de la pàgina web. Les dades de trànsit han de ser confirmades per un auditor d’internet amb la suficient reputació en la indústria i, segons directrius marcades per la FIA, estableixen un mínim de 100.000 visitants al mes.
* Fotografia mida carnet. Cal enviar-la per e-mail en format jpeg.

***Els mitjans digitals i pàgines web que desitgin incloure imatges en moviment i/o gravacions d’àudio han de fer la sol·licitud d’acreditació directament a:*** **media@f1.com**

**La data límit per rebre qualsevol de les sol·licituds és el 26 de maig. Les sol·licituds rebudes fora de termini no es tindran en compte.**